《剑联句》
宋代·范仲淹

圣人作神兵，以定天下厄。
蚩忧发灵机，干将构雄绩。
橐籥天地开，鑪冶阴阳闢。
南帝轮火精，西皇降金液。
炎炎昆冈荧，汹汹洪河擘。
雷霆助意气，日月沦精魄。
神气不在大，错落就三尺。
直淬灵溪泉，横磨太行石，
雄雌威并立，画夜光相射。
提携风云生，指顾烟霞寂。
坚刚正人心，耿介志士迹。
初疑成夏鼎，魑魅世所适。
又若引吴刀，犀象谓无隔。
截波虬尾滑，脱浪鲸牙直。
顽冰挂阴霤，皓月乘孤隙。
河角起彗气，云罅露秋碧。
晓镡星斗烂，夜匣飞龙宅。
舞酣霰雪回，弹俊球琳击。
鲜摇霅水光，腻刮湘山色。
青蛟渴雨瘦，素虺蟠霜瘠。
清音锵以鸣，寒姿坚且泽。
鬼类丧影响，佞党摧肝肠。
一旦会神武，四海屠凶逆。
周王奉天讨。商郊千里赤。
楚子扬军声，秦师万首白。
祥辉冠吴楚，杀气横燕易。
与君斩鳌足，八极停震虩。
与君製鹏翼，三辰增焕赫。
莫使化猿翁，辱我为纪惑。
莫使暴虎人，屈我执仇敌。
尊严俟冠冕，左右舞干戚。
功成不可留，延平空霹雳。

作者简介：范仲淹（989年10月1日－1052年6月19日），字希文。祖籍邠州，后移居苏州吴县。北宋初年政治家、文学家。范仲淹幼年丧父，母亲改嫁长山朱氏，遂更名朱说。大中祥符八年（1015年），范仲淹苦读及第，授广德军司理参军。后历任兴化县令、秘阁校理、陈州通判、苏州知州等职，因秉公直言而屡遭贬斥。皇祐四年（1052年），改知颍州，在扶疾上任的途中逝世，年六十四。累赠太师、中书令兼尚书令、楚国公，谥号“文正”，世称范文正公。